b'\n_START_ARTICLE_\nKirjan ja ruusun p\xc3\xa4iv\xc3\xa4\n_START_PARAGRAPH_\nKirjan ja ruusun p\xc3\xa4iv\xc3\xa4 on kirjaa juhlistava vuosip\xc3\xa4iv\xc3\xa4, jota on useimmiten vietetty 23. huhtikuuta. Ajankohta valittiin kirjallisen historiansa ansiosta: 23. huhtikuuta 1616 kaksi maailmankirjallisuuden klassikkokirjailijaa, Miguel de Cervantes sek\xc3\xa4 William Shakespeare kuolivat.   _NEWLINE_Ajatuksen keksi valencialainen kirjailija Vicente Clavel Andr\xc3\xa9s, joka ehdotti virallisen kirjaston Barcelonan osastolle (C\xc3\xa1mara Oficial del Libro de Barcelona) 2. maaliskuuta 1925, ett\xc3\xa4 juhlap\xc3\xa4iv\xc3\xa4 pit\xc3\xa4isi j\xc3\xa4rjest\xc3\xa4\xc3\xa4 vuosittain 7. lokakuuta, joka h\xc3\xa4nen k\xc3\xa4sityksens\xc3\xa4 mukaan oli Miguel de Cervantesin syntym\xc3\xa4p\xc3\xa4iv\xc3\xa4 1547. Ehdotus hyv\xc3\xa4ksyttiin saman kuukauden aikana. Asetuksen Espanjan kirjan p\xc3\xa4iv\xc3\xa4st\xc3\xa4 allekirjoitti seuraavana vuonna Espanjan kuningas Alfonso XIII 6. helmikuuta 1926. Samana vuonna j\xc3\xa4rjestettiin 7. lokakuuta Espanjan kirjallisuuden p\xc3\xa4iv\xc3\xa4 Argentiinan Buenos Airesissa. Vuodesta 1930 on kirjallisuuden p\xc3\xa4iv\xc3\xa4 j\xc3\xa4rjestetty 23. huhtikuuta, joka on my\xc3\xb6s Miguel de Cervantesin kuolinp\xc3\xa4iv\xc3\xa4. Juhlan vietto levisi varsinkin yliopistokaupunkeihin ja Barcelonasta Kataloniaan. P\xc3\xa4iv\xc3\xa4 liitettiin my\xc3\xb6hemmin my\xc3\xb6s Pyh\xc3\xa4\xc3\xa4n Yrj\xc3\xb6\xc3\xb6n, joka Cervantesin tapaan kuoli 23. huhtikuuta._NEWLINE_Juhlap\xc3\xa4iv\xc3\xa4n ajatus on, ett\xc3\xa4 miehet antaisivat naisille ruusuja ja naiset miehille kirjoja._NEWLINE_Vuonna 1995 UNESCO julisti katalonialaisen Kirjan ja ruusun p\xc3\xa4iv\xc3\xa4n kansainv\xc3\xa4liseksi kirjan ja tekij\xc3\xa4noikeuden p\xc3\xa4iv\xc3\xa4ksi. "Kirjat ansaitsevat erityisen p\xc3\xa4iv\xc3\xa4ns\xc3\xa4, jolloin niit\xc3\xa4 juhlitaan vapauden, yhteenkuuluvuuden ja rauhan symboleina", j\xc3\xa4rjest\xc3\xb6n julistus kuului._NEWLINE_Kirjan ja ruusun p\xc3\xa4iv\xc3\xa4\xc3\xa4 on vietetty eri p\xc3\xa4ivin\xc3\xa4 etenkin aiemmin, mutta viime vuosina Suomessa on palattu alkuper\xc3\xa4iseen p\xc3\xa4iv\xc3\xa4\xc3\xa4n ja lukemista on juhlittu huhtikuun 23. p\xc3\xa4iv\xc3\xa4.'